זוהי הפעלה לילדים באמצעות חומרים זולים ואף באמצעות חומרים אשר נמצאים בכל בית ממילא. קונים או מכינים בועות סבון (מתכון להכנת בועות סבון להלן). כדי לעשות בועות אפשר להשתמש במקל אשר מגיע עם כל בקבוק קנוי של בועות סבון. מומלץ להשתמש באמצעים שונים ומגוונים כדי ליצור בועות מעניינות בצורות ובגדלים ובצורות שונים. למשל, אפשר להשתמש במטקה (נוצרות בועות קטנות מהחורים), טבעות ענקיות אשר אפשר ליצור מחוט ברזל, גלילים אשר אפשר ליצור ע"י חיתוך בקבוקי שתיה לרצועות (יוכן ע"י מבוגרים כמובן), קולב ועוד המון אפשרויות. תחפשו כל פתרון אפשרי מבין הצעצועים שיש בבית ותנסו כל מיני דברים. כל דבר שיש לו חור יצור בועה כלשהי. האפשרויות הינן אינסופיות…
הכנת הבועות
הדרך הפשוטה ביותר ליצור בועות סבון הינה לרכוש בקבוק מוכן בחנות צעצועים. לחילופין, ניתן להכין בועות סבון לבד באמצעות חומרים שיש בכל בית. כאשר מכינים כמויות גדולות זה יוצא יותר זול להכין לבד אך ההבדל פחות מורגש כאשר מכינים כמויות קטנות.

מעבר לעניין של העלות הילדים שלי אוהבים ליצור ולהנאות ממשהו אשר יצרו בעצמם. לדעתי זה שיקול אבל לא כל הילדים נהנים מזה באותה מידה.

כאשר ילדים משחקים עם בקבוק קטן קנוי הוא מחזיק זמן קצר בלבד (גם אם הוא לא נשפך וזה כשלעצמו נדיר אצלנו). לעומת זאת, דלי של בועות מעסיק אותם במשך שעות רבות…

כאשר רוצים להכין כמות גדולה של בועות סבון לשימוש בגן ילדים, בקייטנה או ביום הולדת לצורך הפעלות לילדים אז מומלץ להכין לבד. אפשר להכין דלי שלם בעלות אפסית.

מתכון להכנת בועות סבון

מרכיבים:

· 7 כוסות מים (רצוי להשתמש במים מזוקקים אך לא חובה)

· 1/3 כוס אבקת מדיח כלים

· 2.5 כפיות גליצרין או סירופ תירס

· 1 כף סבון נוזלי או שמפו תינוקות

שלבי הכנה:

1. מערבבים את כל החומרים ביחד.

2. מומלץ להשאיר את התערובת במשך כמה שעות לפני השימוש.

מתכון נוסף להכנת סבון בועות
מרכיבים:

· 3 כוסות מים (רצוי להשתמש במים מזוקקים אך לא חובה)

· 6 כפות סבון כלים נוזלי

· 2 כפיות גליצרין או סירופ תירס

· 1 כף  שמפו תינוקות (לא חובה אם אין)

שלבי הכנה:

1. מערבבים את כל החומרים לעיל ביחד.

2. מומלץ להשאיר את התערובת במשך כמה שעות לפני השימוש.

